**ПРЕДЛОГ ЗАКОНА**

**О ПОТВРЂИВАЊУ СПОРАЗУМA**

**О УЗАЈАМНОМ УКИДАЊУ ВИЗА ЗА НОСИОЦЕ ДИПЛОМАТСКИХ, СПЕЦИЈАЛНИХ И СЛУЖБЕНИХ ПАСОША ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ ДРЖАВЕ КАТАР**

Члан 1.

Потврђује се Споразум о узајамном укидању виза за носиоце дипломатских, специјалних и службених пасоша између Владе Републике Србије и Владе Државе Катар потписан у Њујорку, 22. септембра 2025. године, у оригиналу на српском, арапском и енглеском језику.

Члан 2.

Текст Споразумa о узајамном укидању виза за носиоце дипломатских, специјалних и службених пасоша између Владе Републике Србије и Владе Државе Катар у оригиналу на српском језику гласи:

**СПОРАЗУМ О УЗАЈАМНОМ УКИДАЊУ ВИЗА ЗА НОСИОЦЕ ДИПЛОМАТСКИХ, СПЕЦИЈАЛНИХ И СЛУЖБЕНИХ ПАСОША ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ ДРЖАВЕ КАТАР**

Влада Републике Србије и

Влада Државе Катар

У даљем тексту: „Стране”

У жељи да додатно унапреде развој билатералних односа и сарадњу између две државе,

Сагласиле су се о следећем:

**Члан 1.**

Следећи пасоши потпадају под оквир овог споразума:

1. За „Владу Републике Србије”: важећи дипломатски и службени пасоши.
2. За „Државу Катар”: важећи дипломатски и специјални пасоши.

**Члан 2.**

Држављани обе Стране, носиоци пасоша из члана 1. овог споразума, могу улазити, излазити, прелазити преко и боравити на територији друге стране без прибављања визе за период до деведесет (90) дана од дана уласка.

**Члан 3.**

Држављани обе Стране, носиоци пасоша из члана 1. овог споразума, који су чланови дипломатске мисије или конзуларног представништва, или међународне организације акредитоване на територији друге Стране, и чланови њихових породица које живе са њима и носиоци су пасоша из члана 1. овог споразума, могу улазити, излазити, прелазити преко и боравити на територији друге Стране без визе, за време обављања дужности, под условом да испуне услове за акредитацију који су на снази код друге стране у року од тридесет (30) дана од дана њиховог доласка на територију друге Стране.

**Члан 4.**

1. Држављани обе стране, носиоци пасоша из члана 1. овог споразума, са изузетком лица наведених у члану 3. овог споразума, дужни су да поднесу захтев за издавање визе ако намеравају да бораве дуже од деведесет (90) дана на територији државе друге Стране, према процедурама које су на снази у обе државе.

2. Држављани две Стране, носиоци пасоша из члана 1. овог споразума, који желе да уђу или да бораве на територији друге Стране, ради запошљавања или школовања, дужни су да се придржавају прописа о дозволама које издају надлежни органи друге Стране.

**Члан 5.**

Држављани обе Стране, носиоци пасоша из члана 1. овог споразума дужни су да о губитку, оштећењу или крађи пасоша обавесте надлежне органе друге Стране. Надлежно дипломатско представништво или конзулат дужни су да обезбеде привремени пасош или путну исправу свом држављанину ради напуштања територије друге Стране у складу са унутрашњим законодавством сваке Стране.

**Члан 6.**

Носиоци пасоша из члана 1. овог споразума могу да уђу на територију друге Стране само на међународним граничним прелазима те Стране.

**Члан 7.**

Држављани обе Стране, носиоци пасоша из члана 1. овог споразума поштоваће законе и прописе који су на снази на територији друге Стране при преласку границе или боравку на тој територији.

**Члан 8.**

Обе Стране задржавају следећа права:

1. Право на ускраћивање уласка држављана друге Стране на своју територију или боравка на њој из разлога државне безбедности, јавног реда или заштите јавног здравља.

2. Право на скраћење или отказивање периода боравка држављана друге Стране, у складу са законима и прописима државе пријема.

**Члан 9.**

Свака Страна задржава право да суспендује примену овог споразума, у целини или делимично, из разлога државне безбедности, јавног реда или јавног здравља. Када се таква одлука донесе или поништи друга Страна ће о томе бити обавештена у писаном облику дипломатским путем.

**Члан 10.**

1. У циљу спровођења овог споразума, надлежни органи обе Стране размениће дипломатским путем узорке својих важећих дипломатских, специјалних и службених пасоша након потписивања овог споразума, али најкасније тридесет (30) дана пре његовог ступања на снагу.

2. У случају да било која од две Стране изда нове дипломатске, специјалне или службене пасоше или их измени, њени надлежни органи ће обавестити органе друге Стране и оставити им узорке нових пасоша дипломатским путем тридесет (30) дана пре почетка употребе таквих пасоша.

**Члан 11.**

1. Питања која нису наведена у овом споразуму подлежу националним законима обе Стране.

2. Поред тога, овај споразум неће утицати на споразуме и меморандуме које су две стране закључиле или ће закључити између себе или са трећом страном.

**Члан 12.**

Стране су сагласне да обезбеде ширење потпуних информација о садржају и последицама Споразума о укидању виза и повезаним питањима, као што су услови за улазак.

**Члан 13.**

Сваки спор који може настати између две Стране у вези са тумачењем или применом овог споразума биће решаван пријатељски кроз консултације и преговоре међу њима дипломатским путем.

**Члан 14.**

Овај споразум или било која од његових одредби могу бити измењени уз писану сагласност две Стране и такве измене и допуне ће ступити на снагу у складу са истим процедурама наведеним у члану 15. овог споразума.

**Члан 15.**

1. Овај споразум ступа на снагу након тридесет (30) дана од дана пријема последњег писаног обавештења којим једна Страна обавештава другу Страну, дипломатским путем, о томе да су испуњене све законске и унутрашње процедуре неопходне за ступање Споразума на снагу.

2. Овај споразум остаје на снази неограничено време, осим ако једна од две стране обавести другу Страну, у писаном облику, дипломатским путем, о својој намери да га раскине. У том случају Споразум ће бити раскинут након истека деведесет (90) дана од датума пријема обавештења.

У потврду горе наведеног, доле потписани, које су овластиле њихове владе, потписали су овај споразум.

Овај споразум је сачињен и потписан у граду Њујорку, дана 22.9. 2025.   
године, који одговара \_\_\_\_\_\_\_\_\_\_\_\_\_\_\_\_\_\_\_\_14 (хиџретски датум) у два оригинална примерка, на српском, арапском и енглеском језику, при чему је сваки од њих веродостојан. У случају разлика у тумачењу, меродаван је текст на енглеском језику.

**ЗА ВЛАДУ РЕПУБЛИКЕ СРБИЈЕ ЗА ВЛАДУ ДРЖАВЕ КАТАР**

Члан 3.

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.