**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење закона о потврђивању Споразума о узајамном укидању виза за носиоце дипломатских, специјалних и службених пасоша између Владе Републике Србије и Владе Државе Катар садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Споразум о узајамном укидању виза за носиоце дипломатских, специјалних и службених пасоша између Владе Републике Србије и Владе Државе Катар потписан је у Њујорку, 22. септембра 2025. године. Министар спољних послова Марко Ђурић је учествовао на 80. заседању Генералне скупштине Уједињених Нација и приликом билатералног сусрета на маргинама овог заседања потписан је предметни споразум. У име Државе Катар, Споразум је потписао државни министар за иностране послове Катара Султан бин Сад Ал-Мурајхије.

Када су у питању билатерални односи, помак у политичком дијалогу између Републике Србије и Државе Катар последњих неколико година довео је до суштинског унапређења билатералних односа.

Тадашњи први потпредседник Владе и министар спољних послова Ивица Дачић, посетио је Катар априла 2015, а претходни председник Републике Србије, Томислав Николић, новембра 2016. године. Дијалог на високом нивоу настављен је посетом министра иностраних послова Државе Катар Републици Србији 29-30. јануара 2017. године. Делегација претходног сазива Народне скупштине Републике Србије, предвођена тадашњом председницом Народне скупштине Мајом Гојковић учествовала је на 140. скупштини Интерпарламентарне уније, која је одржана у Дохи 6-10. априла 2019, као и на 7. Глобалној конференцији парламентараца за борбу против корупције, која је одржана 9-10. децембра 2019. године у Дохи. Тадашњи први потпредседник Владе и министар спољних послова Ивица Дачић, учествовао је на 19. Доха форуму 14-15. децембра 2019. године. Председник Саветодавног већа Државе Катар, г. Ахмед бин Абдулах Ал Махмуд, предводио је делегацију своје земље на 141. Скупштини Интерпарламентарне уније, одржане у Београду 13-17. октобра 2019. године. Eмир Катара je 19. мaja 2020. упутиo авион са медицинском помоћи Републици Србији (8,5 тона медицинске опреме - заштитних и епидемиолошких маски, мантила, рукавица и визира), као израз пријатељства које повезује две земље и добрих билатералних односа и сарадње. Држава Катар је признала једнострано проглашену независност тзв. „Косова”.

У међудржавним односима, закључивање билатералних споразума којим се укидају визе сматра се значајним кораком у правцу стварања повољнијих услова за унапређење политичких односа и свестране сарадње у економској, културној, научној и другим областима од међусобног интереса и значаја.

Са Државом Катар на снази је пуни визни режим. Наиме, држављанима Државе Катар носиоцима свих врста путних исправа потребна је виза за улазак и боравак у Републици Србији, као што је и држављанима Републике Србије носиоцима свих врста путних исправа неопходна виза за улазак у Државу Катар.

Споразум о узајамном укидању виза за носиоце дипломатских, специјалних и службених пасоша између Владе Републике Србије и Владе Државе Катар од значаја је за даљи развој и унапређење билатералних односа и свеукупне сарадње између две државе, јер ће истим бити омогућено да држављани обе државе носиоци дипломатских и службених пасоша улазе и бораве у другој држави до 90 дана у периоду од 180 дана од датума првог уласка без обавезе прибављања визе.

Држављанима Државе Катар потребна је виза за улазак на територију држава чланица Европске уније. Међутим, овај споразум је у сагласности са правним тековинама ЕУ, будући да је чланом 6. Уредбе Европског парламента и Савета бр. 1806/2018 од 14. новембра 2018. године предвиђено да држава чланица Европске уније може направити изузетак од обавезе прибављања визе за носиоце дипломатских и службених пасоша.

Споразумом је предвиђено да ће носиоци дипломатских, специјалних и службених пасоша две државе бити ослобођени обавезе прибављања виза за улазак, транзит и краћи боравак на територији државе друге стране у периоду до 90 дана, у било ком периоду од 180 дана. Свака страна може да откаже боравак држављнину друге Стране ако постоје оправдани разлози предвиђени њеним законом. Такође, свака страна може да суспендује Споразум у целини или делимично из разлога јавне безбедности, јавног реда и јавног здравља.

Потврђивање Споразума о узајамном укидању виза за носиоце дипломатских, специјалних и службених пасоша између Владе Републике Србије и Владе Државе Катар допринеће развијању свеобухватних билатералних односа.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење закона о потврђивању Споразума о узајамном укидању виза за носиоце дипломатских, специјалних и службених пасоша између Владе Републике Србије и Владе Државе Катар није потребно обезбеђивање средстава у буџету Републике Србије.